RESOLUCIÓN do 9 de marzo de 2001, da Delegación Provincial de Lugo, pola que se dispón a inscrición no rexistro e a publicación, no Diario Oficial de Galicia, do convenio colectivo de ámbito provincial para a empresa Setex Aparki, S.A.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 10/05/2001

Visto o texto do convenio colectivo para a empresa Setex Aparki, S.A. (código 2700625), da provincia de Lugo, asinado o día 20 de febreiro de 2001, pola representación da citada empresa e a dos seus traballadores, e de conformidade co disposto no artigo 90 número 2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 1040/1981, do 22 de maio, sobre rexistro e depósito de convenios colectivos de traballo.
Esta delegación provincial
ACORDA:
Primeiro.-Ordena-la inscrición do citado convenio colectivo no rexistro de convenios desta delegación, así como o seu depósito.
Segundo.-Remiti-lo texto do citado convenio colectivo á Dirección Xeral de Relacións Laborais da Xunta de Galicia.
Terceiro.-Dispoñe-la súa publicación no Diario Oficial de Galicia.
Lugo, 9 de marzo de 2001.
Manuel Teijeiro Álvarez
Delegado provincial de Lugo
Convenio colectivo para os traballadores da empresa Setex-Aparki, S.A. de Lugo. Ano 2001.
Capítulo I.
Disposicións xerais
Artigo 1º.-Ámbito funcional.
Este convenio regula as relacións laborais entre a empresa Setex-Aparki, S.A. e o seu persoal.
Artigo 2º.-Ámbito xeográfico.
O ámbito xeográfico deste convenio circunscríbese á cidade de Lugo.
Artigo 3º.-Duración.
O convenio entrará en vigor o día 1 de xaneiro de 2001 con independencia da súa publicación no BOP e a súa vixencia estenderase ata o 31 de decembro de 2001. Os seus efectos económicos serán desde o 1 de xaneiro de 2001.
Artigo 4º.-Denuncia.
Calquera das partes asinantes poderá denuncia-la expiración da vixencia do citado convenio, e deberá facelo cun mínimo de tres meses antes do respectivo vencemento.
A denuncia efectuarase mediante comunicación fidedigna á outra parte e á Dirección Provincial de Traballo.
De non ser denunciado en tempo e forma por ningunha das partes, prorrogarase automaticamente por anualidades naturais, elevando os conceptos económicos na mesma proporción na que o faga o IPC previsto para ese ano máis un punto.
Denunciado o convenio, se as negociacións se estendesen por un período superior á súa vixencia, entenderase prorrogado este ata a entrada en vigor do novo convenio.
Artigo 5º.-Vinculación á totalidade.
No suposto de que a xurisdicción laboral declarase contrario ás disposicións legais vixentes no momento da sinatura do convenio algún dos seus pactos, este quedará nulo na súa totalidade, comprometéndose ambas partes a negocialo de novo.
Artigo 6º.-Comisión paritaria.
Co obxecto de velar pola correcta aplicación e cumprimento do contido deste convenio, créase unha comisión mixta paritaria que entenderá de tódalas cuestións relacionadas coa interpretación das normas contidas nel.
A comisión mixta paritaria estará formada por dous traballadores (nomeados polo sindicato máis representativo dentro da empresa e dous representantes da empresa. Cada parte poderá nomear un asesor, que terá voz pero non voto.
Para que exista acordo requirirase o voto acorde da metade máis un dos membros da comisión.
Das reunións realizadas pola comisión levantarase acta, na que figurarán as decisións tomadas. As actas deberán ser asinadas pola totalidade de membros asistentes a elas.
A comisión reunirase cando o solicite unha das partes.
Capítulo II.
Xornada laboral
Artigo 7º.-Xornada.
A xornada será de 40 horas semanais.
Artigo 8º.-Horarios.
As quendas de traballo poderán ser continuadas ou partidas. Naqueles casos nos que se realicen de forma continuada haberá un período de descanso de 30 minutos.
Entre quenda e quenda de traballo terán que transcorrer como mínimo, 12 horas.
Os días de descanso en cómputo anual serán os mesmos para todo o persoal.
A organización do traballo é competencia da empresa, aínda que os cuadrantes de traballo serán negociados cos representantes legais dos traballadores da empresa.
Artigo 9º.-Vacacións.
Todo o persoal desfrutará de vacacións retribuídas de 33 días naturais. Aqueles traballadores cunha antigüidade inferior a un ano desfrutarán dos días correspondentes por vacacións de forma proporcional á súa antigüidade.
O calendario de vacacións será pactado entre a empresa e a representación legal dos traballadores.
Para tal efecto, os representantes dos traballadores presentarán unha proposta de cadro de vacacións antes do 30 de outubro de cada ano. Tódolos traballadores terán dereito a 15 días de vacacións durante os meses de xullo ou agosto e 18 días fóra deste período.
Artigo 10º.-Permisos e licencias.
Os traballadores poderán gozar de permiso retribuído nos seguintes casos:
Por nacemento de fillo, 5 días.
Por matrimonio do traballador/a, 20 días.
Por enfermidade grave ou falecemento de cónxuxe ou parella estable, ata terceiro grao de consanguinidade ou afinidade, 4 días.
Por matrimonio de fillos ou pais, 1 día.
Cando se teña que realizar un desprazamento de máis de 80 km corresponderán 2 días máis, se é o caso.
En caso de visita médica nos servicios da Seguridade Social e mediante xustificante de consulta, concederase o tempo necesario para ela.
O traballador terá dereito a desfrutar de xornada retribuída de 7 días por asuntos propios, que como único requisito para a súa adxudicación, se esixirá a súa petición por escrito cunha anticipación de 48 horas, como mínimo. Cando a petición dalgún destes días a realice máis do 10% do cadro de persoal activo nesa data, a representación legal dos traballadores e da empresa abordarán as condicións precisas para o seu desfrute.
Capítulo III
Ascensos
Artigo 11º.-Ascensos e promocións.
Cando na empresa se produzan vacantes, se creen ou aumenten certos postos de traballo (tanto mandos intermedios como categorías medias), antes de contratar persoas alleas a ela, tratarase de cubrir estas prazas con traballadores de cadro de persoal, pasándose a cubri-las vacantes dos traballadores promocionados polas novas contratacións.
Cando un traballador realice traballos de categoría superior durante máis de 90 días ininterrompidos ou de 120 días alternos dentro do mesmo ano, concederáselle a categoría superior, figurando esta na correspondente escala.
Tódolos traballadores terán dereito á formación profesional e á promoción de traballo, segundo establece o Estatuto dos traballadores no seu artigo 22º.
Tódolos traballadores que realicen estudios ou formación profesional en centros oficiais poderán solicitar quenda de traballo adecuada a eles. A súa concesión, logo de estudio e aprobación, realizarase por acordo entre os representantes legais dos traballadores e a empresa. Os permisos necesarios non excederán de 8 días naturais ó ano retribuídos para concorrer a exames, sen alteración nin diminución dos seus dereitos laborais.
Capítulo IV
Axudas sociais
Artigo 12º.-Incapacidade temporal (IT).
Aboarase o 100 % en tódolos casos, sen ningún límite de tempo.
Artigo 13.-Xubilación.
Será recomendada ós 64 anos, sempre que o traballador teña cuberto o período de carencia na Seguridade Social; para tal efecto e segundo o estipulado no R.D. 1194/1985, a empresa comprométese a substituí-lo traballador xubilado por outro contratado nas mesmas condicións. Establécese para o persoal que se xubile anticipadamente unha gratificación na contía seguinte:
Ós 63 anos: 425.000.
Ós 62 anos, 500.000.
Ós 61 anos: 525.000.
Ós 60 anos, 575.000.
Capítulo V
Dereitos sindicais.
Artigo 14º.-Información sobre a contratación.
A dirección da empresa estará obrigada a facilitarlles ós representantes dos traballadores información periódica sobre contratación, que incluirá:
a) Previsión en materia de emprego e contratación:
Modalidades de contratación.
Grao de cumprimento das previsións anteriores. Esta información entregarase trimestralmente.
b) Os representantes sindicais asinantes deste convenio serán consultados previamente á adopción de decisións empresariais en materia de:
Número de traballadores que se deben contratar.
Modalidades de contratos e número deles.
Datas de formalización dos contratos e duración deles.
Modo de selección do persoal.
No caso de que as decisións empresariais non se realicen precedidas da consulta cos representantes legais dos traballadores, entenderanse inexistentes as circunstancias que xustifican a contratación temporal e, polo tanto, as relacións laborais serán consideradas como indefinidas.
Capítulo VI
Seguridade e hixiene.
Artigo 15º.-Vestiario. Servicio ORA.
Un anorak impermeable.
Dous pantalóns de verán e dous de inverno.
Dúas saias de verán e dúas de inverno.
Dúas camisas de manga longa para o inverno.
Dúas camisas de manga curta para o verán.
Unha chaqueta que faga xogo cos pantalóns ou coas saias.
Un par de zapatos de verán.
Un par de botas para o inverno.
Unha gravata.
Dous pares de calcetíns de verán.
Dous pares de calcetíns de inverno.
Medias para o persoal feminino.
Unha gorra.
Un par de luvas de pel.
As roupas de traballo e calzado serán renovables de ano en ano.
Os traballadores, cando por necesidades físicas e prescrición facultativa precisasen modificacións na súa roupa de traballo, estas serán efectuadas por conta da empresa.
Artigo 16º.-Asistencia xurídica.
Tódolos traballadores terán dereito a que a empresa lles proporcione a asistencia de avogado e procurador desde o inicio á fin do proceso xurídico, e nos casos nos que pola prestación e durante o desenvolvemento do seu cometido producisen algún tipo de agresión persoas alleas á empresa, sempre que o traballador non incorrese en neglixencia ou comportamento doloso ou culpable.
Artigo 17º.-Seguro de morte ou invalidez.
Establécese unha póliza de morte ou invalidez para cada un dos traballadores da empresa durante a súa permanencia en activo nela, consistente en 4.500.000 pesetas, en caso de morte natural e de 4.500.000 en caso de morte ou invalidez por accidente, quedando exentos desa póliza tódolos traballadores maiores de 65 anos. A póliza producirá efectos a partir da data en que se asine o citado convenio. As primas deste seguro son por conta da empresa, a cal deberá dar copia ós representantes legais dos traballadores.
Indemnizacións por falecemento.
A empresa aboará catro mensualidades completas (salario base + antigüidade) do mes completo no que faleza sen ter en conta o día en que tal feito aconteza, así como a cantidade que se aboará por luctus, que será de 200.000 pesetas.
Artigo 18º.-Protección ó embarazo.
A traballadora xestante terá dereito a ocupar durante o seu embarazo o seu posto de traballo e unha quenda distinta á súa se existise prescrición do facultativo que atende o seu embarazo, sen modificación de categoría nin mingua dos seus dereitos económicos.
Durante a baixa de IT por embarazo, a traballadora terá dereito a percibi-lo 100% de tódolos seus conceptos salariais.
A traballadora embarazada terá permisos retribuídos para preparación ó parto, así como dereito a elixi-la data das súas vacacións regulamentarias. Os cursos de preparación ó parto poderán realizarse en horas laborables, que serán retribuídas.
Artigo 19º.-Pagas extraordinarias.
Establécense dúas pagas extraordinarias, en contía de salario base, complementos e antigüidade, que serán aboadas, a de verán coa nómina do mes de xuño e a de Nadal con anterioridade ó 20 de decembro.
Así mesmo, establécese unha participación nos beneficios, que consistirá no reparto lineal entre tódolos traballadores dunha cantidade equivalente ó 2% remanente obtido no servicio ORA. Este remanente xustificarase mediante a liquidación presentada ó concello correspondente ó ano anterior Esta paga farase efectiva durante os 3 meses seguintes ó devengo.
O aboamento farase efectivo antes do día 31 de marzo de cada ano.
Artigo 20º.-Antigüidade.
O persoal afectado por este convenio devengará as antigüidades de acordo coas seguintes táboas:
De 3 a 6 anos: 5%.
De 6 a 9 anos: 10%.
De 9 a 12 anos: 15%.
De 12 a 15 anos: 20%.
De 15 a 18 anos: 25%.
De 18 a 21 anos: 34%.
De 21 a 24 anos: 48%.
De 24 ou máis anos: 58%.
Estas porcentaxes aplicaranse sobre o salario base vixente en cada momento.
Artigo 21º.-Quebranto de moeda.
Aboaráselle a cada traballador un 2 % sobre tarxeta que venda. O seu devengo realizarase antes de remata-lo primeiro e segundo semestre de cada ano.
Capítulo VII
Retribucións
Artigo 22º.-Mantemento de emprego.
O número de traballadores fixos será de 14 como mínimo. Non obstante, a empresa comprométese a aumentar, na medida do posible, o número de traballadores de contratación ata chegar a 17, durante a vixencia do convenio.
Artigo 23º.- Táboas salariais para o ano 2001 (segundo anexo I).
Artigo 24º.-Incremento salarial 2001.
Acórdase un incremento salarial do IPC real de 2000 máis un punto porcentual en tódolos conceptos, segundo as táboas.
Asemade, tódolos traballadores percibirán unha axuda de compensación social que cobrarán na nómina do mes de setembro de 2001 polo importe de 60.000 pesetas.
Mantéñense as actuais cantidades do complemento de transporte, incrementando no salario base o resultante da aplicación do incremento pactado ó salario base.
Artigo 25º.-Garantía do posto de traballo.
O cambio de titularidade da empresa non extinguirá por si mesmo a relación laboral, quedando o novo empresario subrogado nos dereitos e obrigas do anterior.
Artigo 26º.-Cláusula de revisión salarial.
No caso de que o índice de prezos de consumo (IPC) o 31 de decembro do ano 2001, respecto ó 1 de xaneiro de 2001, supere o incremento pactado neste convenio, revisaranse as táboas salariais no exceso que se produza. Esta revisión servirá como base para establece-los salarios do ano 2001.
Artigo 27º.-Excedencia laboral.
É a que se concede por un prazo superior a un ano e inferior a 5, sen que se compute o tempo que dure esta situación para efectos de aumentos por anos de servicio. Deberá ser solicitada por escrito polo delegado de persoal. O prazo de concesión ou denegación non poderá exceder de 20 días naturais.
A negativa só poderá basearse nas seguintes causas:
a) Prazo perentorio de realización de servicio.
b) Non levar como mínimo un ano de servicio na empresa.
c) Ter desfrutado doutra excedencia nos últimos cinco anos.
A petición de excedencia voluntaria deberá despacharse favorablemente cando sexa causa de remate ou ampliación de estudios, esixencias familiares de carácter ineludible ou outra análoga, que sexa acreditada debidamente polo traballador.
Se o traballador non solicitase o reingreso 30 días antes do remate do prazo sinalado para a excedencia, perderá o dereito ó seu posto de traballo na empresa.
O traballador incorporarase automaticamente ó remata-la mencionada excedencia.
ANEXO
Táboa salarial ano 2001
Categorías
Salario Bruto
Salario Base
Incentivo
Transporte
Mensual
14 pagas
14 pagas
14 pagas
14 pagas
Vixilante
125.089
95.843
5.634
23.612
Encargado Servicio
186.974
123.731
19.923
43.320
Encargado Mantemento
174.420
110.132
22.802
41.486
Administrativo
175.112
103.806
23.653
47.653